CELEX: 62016CN0668
Language: el
Date: 2016-12-23 00:00:00
Title: Υπόθεση C-668/16: Προσφυγή της 23ης Δεκεμβρίου 2016 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

6.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 70/11
            
         Προσφυγή της 23ης Δεκεμβρίου 2016 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
   (Υπόθεση C-668/16)
   (2017/C 070/18)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Hermes, A. C. Becker, D. Kukovec)
   
      Καθής: Ομοσπονδιακή Δημοκρατία της Γερμανίας
   
      Αιτήματα
   
   Η προσφεύγουσα ζητεί από το Δικαστήριο:
   να αναγνωρίσει ότι η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από την οδηγία 2006/40/ΕΚ (1) (στο εξής: οδηγία περί συστημάτων κλιματισμού) και την οδηγία 2007/46/ΕΚ (2) (στο εξής: οδηγία-πλαίσιο),
   
               —
            
            
               καθόσον παρέλειψε να λάβει τα αναγκαία μέτρα για την αποκατάσταση της συμμορφώσεως οχημάτων των τύπων 246, 176 και 117 προς τους εγκεκριμένους τύπους (άρθρα 12 και 30 της οδηγίας-πλαισίου)·
            
         
               —
            
            
               καθόσον δεν έλαβε τα απαιτούμενα μέτρα για την επιβολή των κυρώσεων (άρθρο 46 σε συνδυασμό με τα άρθρα 5 και 18 της οδηγίας-πλαισίου)· και
            
         
               —
            
            
               καθόσον δέχθηκε, στις 17 Μαΐου 2013, αίτηση της Daimler AG περί επεκτάσεως του υφιστάμενου τύπου οχημάτων 245G ώστε να καλύπτει οχήματα που είχαν λάβει προηγουμένως άλλη έγκριση τύπου, επί της οποίας έχουν εφαρμογή οι νέες προϋποθέσεις της οδηγίας περί συστημάτων κλιματισμού, και, με τον τρόπο αυτό, καταστρατήγησε την οδηγία περί συστημάτων κλιματισμού·
            
         να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
   
      Λόγοι και κύρια επιχειρήματα
   
   Κατά το άρθρο 12 και το παράρτημα Χ της οδηγίας-πλαισίου, τα κράτη μέλη υποχρεούνται, σε περιπτώσεις αποκλίσεως ως προς τη συμμόρφωση όσον αφορά την παραγωγή, να λαμβάνουν τα απαιτούμενα μέτρα, προκειμένου να εξασφαλίζουν ότι τα παραγόμενα οχήματα συμμορφώνονται προς τον εγκεκριμένο τύπο. Ομοίως, κατά το άρθρο 30 της οδηγίας-πλαισίου, πρέπει, σε περιπτώσεις αποκλίσεως νέων οχημάτων από τον εγκεκριμένο τύπο, να λαμβάνονται τα αναγκαία μέτρα προς αποκατάσταση της συμμορφώσεως. Τόσο η διαδικασία παραγωγής όσο και τα αποπερατωμένα νέα οχήματα ορισμένων τύπων οχημάτων της Daimler AG αποκλίνουν, ως προς τη χρησιμοποίηση συγκεκριμένου ψυκτικού μέσου, από τους αντίστοιχους εγκεκριμένους τύπους. Οι γερμανικές αρχές, κατά παράβαση των άρθρων 12 και 30 της οδηγίας-πλαισίου, δεν έλαβαν τα απαιτούμενα μέτρα προς αποκατάσταση της συμμορφώσεως.
   Επιπλέον, οι γερμανικές αρχές παρέβησαν το άρθρο 46 της οδηγίας-πλαισίου, καθόσον δεν επέβαλαν κυρώσεις για την εκ μέρους της Daimler AG παράβαση του άρθρου 5, παράγραφος 1, και του άρθρου 18 της οδηγίας πλαισίου.
   Τέλος, οι γερμανικές αρχές, επεκτείνοντας προγενέστερο τύπο οχημάτων ώστε να καλύπτει τους προαναφερθέντες τύπους οχημάτων, καταστρατήγησαν αθεμίτως την οδηγία περί συστημάτων κλιματισμού.
   
      (1)  Οδηγία 2006/40/EK του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ του Συμβουλίου (ΕΕ L 161, σ. 12).
   
      (2)  Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ L 263, σ. 1).